Diari Oficial de la Generalitat Valenciana


Sumari del DOGV 7178, del 23-12-2013 (2013/12893)

RESOLUCIÓ de 16 de desembre de 2013, de la Conselleria de Sanitat, per la qual es designen els membres de la Comissió Tècnica de Salut Mental de la Conselleria de Sanitat de la Comunitat Valenciana.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7178

Data del DOGV
:   23-12-2013

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2013/12354


Data del document
:   16-12-2013

Organisme emissor
:   Conselleria de Sanitat

Tipus de document
:   Resolució

Descriptors 

:   * funcionari

RESOLUCIÓ de 16 de desembre de 2013, de la Conselleria de Sanitat, per la qual es designen els membres de la Comissió Tècnica de Salut Mental de la Conselleria de Sanitat de la Comunitat Valenciana. [2013/12712]  
L'article 43 de la Constitució Espanyola reconeix el dret a la protecció de la salut i establix que els poders públics organitzaran i tutelaran la salut pública a través de mesures preventives i de les prestacions i servicis necessaris. Per la seua banda, l'article 49 del text constitucional establix que els poders públics realitzaran una política de previsió, tractament, rehabilitació i integració dels disminuïts físics, sensorials i psíquics, als quals prestaran l'atenció especialitzada que requerisquen. Per tal de poder garantir este dret, la Llei 14/1986, de 25 d'abril, General de Sanitat, establix en l'article 20, la plena integració de las actuacions relatives a la salut mental en el sistema sanitari general i l'equiparació del malalt mental a les altres persones.  
  
En 2006, amb l'aprovació de l'Estratègia de Salut Mental del Sistema Nacional de Salut, s'establixen els principis generales sobre la forma de desenrotllar les intervencions en l'àmbit de la salut mental de manera integral i semblant en el conjunt del Sistema Nacional de Salut. L'estratègia adopta un enfocament integrat que combina la promoció de la salut mental, la prevenció dels trastorns mentals, el diagnòstic i el tractament dels pacients, la coordinació inter i intrainstitucional, així com adoptar mesures que fomenten la inserció laboral i social de les persones.  
En l'àmbit autonòmic, el Decret 81/1998, de 4 de juny, del Govern Valencià, establix les directrius generals d'actuació en matèria de salut mental i assistència psiquiàtrica dirigides tant a l'assistència i rehabilitació com a la promoció i prevenció de les malalties mentals.  
  
La Conselleria de Sanitat és conscient de la necessitat d'impulsar noves línies d'actuació en salut mental, i s'adapta als canvis socials i a les noves demandes dels ciutadans i professionals sanitaris. Per açò, és convenient la constitució d'una comissió operativa que impulsarà, desenrotllarà i avaluarà aquelles actuacions que siguen més rellevants en matèria de salut mental.  
En virtut de les competències que m'atribuïx l'article 4 del Decret 191/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Sanitat i es regulen els òrgans de l'Agència Valenciana de Salut, resolc:  
  
Primer  
Es constituïx la Comissió Tècnica de Salut Mental de la Conselleria de Sanitat de la Comunitat Valenciana.  
  
Segon  
La Comissió Tècnica de Salut Mental estarà composta pels membres següents:  
- El titular de la Subdirecció General d'Activitat Assistencial dependent de la Direcció General d'Assistència Sanitària, o persona en qui delegue, que actuarà com a president de la Comissió  
- El titular de la Direcció del Servici de Salut Mental dependent de la Direcció General d'Assistència Sanitària, o persona en qui delegue, que actuarà com a secretari de la Comissió.  
- Dos tècnics del Servici de Salut Mental de la Direcció General d'Assistència Sanitària.   
- Un representant del Servici d'Anàlisi de Sistemes d'Informació Sanitària dependent de la Direcció General d'Assistència Sanitària.  
  
- Els coordinadores provincials de Salut Mental.  
- Un representant del Servici de Drogodependències dependent de la Direcció General d'Assistència Sanitària.  
- Un representant de la Direcció General de Salut Pública.  
- Un representant de la Direcció General d'Ordenació, Avaluació, Investigació, Qualitat i Atenció al Pacient.  
- Dos representants de la Conselleria de Benestar Social.  
  
  
Tercer  
Són funcions de la Comissió Tècnica de Salut Mental de la Comunitat Valenciana les següents:  
- Impulsar el desenrotllament, coordinar i avaluar les actuacions necessàries en matèria de salut mental.  
- Proposar als òrgans superiors de l'Administració sanitària, àrees d'intervenció que incidisquen en una millora de la salut mental.   
- La recopilació de totes aquelles dades i informes que, referits a la salut mental, es troben en el marc competencial de la Conselleria de Sanitat.  
- Monitoritzar l'aplicació de la Cartera de Servicis de Salut Mental, i la seua coordinació i planificació als departaments de Salut.  
  
- Avaluar i monitoritzar l'activitat assistencial de salut mental als departaments de Salut.  
- Establir aquells vincles que es consideren convenients per a optimitzar la coordinació intra i interinstitucional.  
- Analitzar aquells casos singulars d'alta complexitat que no hagen pogut resoldre's en cada un dels departaments de Salut.  
- Proposar activitats formatives i analitzar les que puguen rebre's.  
- Proposar iniciatives investigadores i analitzar aquelles que puguen realitzar-se.  
- Mantindre les relacions de caràcter tècnic que puguen produir-se amb el Ministeri de Sanitat i/o amb altres institucions o comunitats autònomes.  
- Altres que puguen ser-li encomanades.  
  
Quart  
Publicar la resolució en el Diari Oficial de la Comunitat Valenciana.  
  
València, 16 de desembre de 2013.- El secretari autonòmic de l'Agència Valenciana de Salut: Manuel Escolano Puig.